Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 514/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Carne Mertolenga“

EU št.: PDO-PT-0212-AM01 – 1. marec 2018

ZOP (X) ZGO ( )

1. Skupina vložnikov in pravni interes

Associação de Criadores de Bovinos Mertolengos [Združenje rejcev pasme mertolenga]

Skupino vložnikov sestavljajo proizvajalci proizvoda „Carne Mertolenga“, ki imajo zato upravičeni interes za vložitev zahtevka za spremembo.

Naslov: Rua Diana de Liz Horta do Bispo Apartado 466 7006-806 Évora Država: Portugalska

Tel. +351 266711222

E-naslov: geral@mertolenga.com

2. Država članica ali tretja država

Portugalska

3. Postavka v specifikaciji proizvoda, na katero se spremembe nanašajo

☐ Ime proizvoda

☒ Opis proizvoda

☐ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo: izbris določb o dajanju na trg, posodobitev informacij o nadzornem organu ter izbris določb o nepravilnosti in pritožbi

4. Vrsta sprememb(-e)

☐ Sprememba specifikacije proizvoda za registrirano ZOP ali ZGO, ki ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero ni bil objavljen enotni dokument (ali enakovredni dokument), da se ne opredeli kot manjša v skladu s tretjim pododstavkom člena 53(2) Uredbe (EU) št. 1151/2012

5. Sprememba(-e)

5.1. Opis proizvoda

1. Sprememba

Sprememba št. 1: Črtanje besede „ohlajeno“ iz opisa proizvoda.

Razlog: Besedo „ohlajeno“ je treba črtati, da bi bila lahko govedina ZOP „Carne Mertolenga“ predstavljena v obliki zamrznjenih kosov. Gre za odziv na razvoj trga v smislu načina predstavitve proizvoda.

Izvirno besedilo: „Ohlajeno meso iz živali pasme mertolenga ...“

Spremenjeno besedilo: „Meso iz živali pasme mertolenga ...“

2. Sprememba

Sprememba št. 2: Zamenjava besed „razvrstitev surovin“ s „starostna obdobja“.

Razlog: Besedi „starostna obdobja“ sta v besedilu primernejši, ker gre za sklicevanje zgolj na starost živali v času zakola.

Izvirno besedilo: „Razvrstitev surovin:“

Spremenjeno besedilo: „Starostna obdobja:“

3. Sprememba

Sprememba št. 3: Črtanje sklicevanja na težo trupa v starostnih obdobjih.

Razlog: Uredba Sveta (ES) št. 700/2007 z dne 11. junija 2007 navaja, da je teža živali ob zakolu manj pomembna pri opredelitvi značilnosti njihovega mesa. Uredba ne določa razponov teže za trupe. Omejitve teže trupov za različna starostna obdobja, vključena v specifikacijo proizvoda, je zato treba črtati.

4. Sprememba

Sprememba št. 4: Pojasnitev razponov starostnih obdobij „vitela“ (tele) in „novilho“ (bikec).

Razlog: S to spremembo je pojasnjeno, da je zgornja meja starostnega razpona vključena v zadevno kategorijo.

Izvirno besedilo: „Starostni razpon: 6–10 mesecev“.

Spremenjeno besedilo: „Starostni razpon: nad 6 mesecev in največ 10 mesecev“.

Izvirno besedilo: „Starostni razpon: 15–30 mesecev“.

Spremenjeno besedilo: „Starostni razpon: nad 15 mesecev in največ 30 mesecev“.

5. Sprememba

Sprememba št. 5: Vključitev starostnega obdobja „vitelão“ (enoletno tele).

Razlog: V izvirnem besedilu specifikacije proizvoda je med starostnima obdobjema „vitela“ (tele, 6–10 mesecev) in „novilho/novilha“ (bikec/telica, 15–30 mesecev) vrzel. Vrzel je nastala zaradi napake avtorja besedila, ker starostno obdobje „vitelão“ (enoletno tele) na portugalskem trgu govedine takrat ni bilo pretirano pomembno. Od takrat so na portugalskem trgu začeli bolj ceniti lažje goveje trupe. S tem so se odprle nove možnosti za proizvodnjo, tudi za starostno skupino „vitela“ (tele), ki je že opredeljena v specifikaciji proizvoda. Proizvodnja te vrste trupov je primerna ob upoštevanju potenciala goveda mertolenga za rast. Ker je njegova stopnja rasti po odstavitvi počasnejša od drugih bolj specializiranih pasem (povprečno 937 g/dan), je starostni razpon za starostno obdobje „vitelão“ (enoletno tele) opredeljen med zgornjo mejo, določeno za starostno obdobje „vitela“ (tele), in spodnjo mejo, določeno za starostno obdobje „novilho/novilha“ (bikec/telica) ob zakolu.

Izvirno besedilo: (ne obstaja)

Spremenjeno besedilo: „Vitelão“ (enoletno tele) – živali z naslednjimi značilnostmi ob zakolu: Starostni razpon: nad 10 mesecev in največ 15 mesecev“.

6. Sprememba

Sprememba št. 6: Združitev starostnih obdobij „novilho“ (bikec) in „novilha“ (telica) v enotno starostno obdobje „novilho/novilha“ (bikec/telica).

Razlog: Po odpravi sklicev na težo trupa razlikovanje med starostnima obdobjema „novilho“ (bikec) in „novilha“ (telica) ni več očitno, predstavljanje te govedine potrošniku v različnih kategorijah pa ni več smiselno. Zato ju je treba združiti v enotno kategorijo.

Izvirno besedilo: „Novilho“ (bikec) – samci z naslednjimi značilnostmi ob zakolu: Starostni razpon: 15–30 mesecev / teža trupa: med 200 in 250 kg. „Novilha“ (telica) – samice z naslednjimi značilnostmi ob zakolu: Starostni razpon: 15–30 mesecev / teža trupa: med 180 in 220 kg“.

Spremenjeno besedilo: „Novilho/novilha“ (bikec/telica) – živali z naslednjimi značilnostmi ob zakolu: Starostni razpon: nad 15 mesecev in največ 30 mesecev“.

7. Sprememba

Sprememba št. 7: Upravičenost ostalih starostnih obdobij.

Razlog: Po izvedbi načrta za izboljšanje pasme, zlasti uporabi umetne osemenitve ter drugih tehničnih ukrepov, se je zootehnična vrednost živali pasme mertolenga močno izboljšala. To pomeni, da se je sestava trupov prav tako izboljšala, celo v primeru starejših živali.

Zato trenutne značilnosti, ki so lastne tej pasmi, omogočajo to spremembo kategorij in vključitev novih starostnih obdobij.

Izvirno besedilo: (ne obstaja)

Spremenjeno besedilo: Trupi živali različnih starostnih obdobij prav tako izpolnjujejo pogoje za certificiranje.

8. Sprememba

Sprememba št. 8: Identifikacija kategorij trupov, ki so dovoljene glede na predlagane spremembe starostnih obdobij.

Razlog: Ta sprememba se uvaja za zagotovitev, da je besedilo specifikacije proizvoda skladno s spremembami 5, 6 in 7 ter da se omogoči bolj objektivna identifikacija kategorij, ki izpolnjujejo pogoje za certificiranje kot ZOP „Carne Mertolenga“.

Izvirno besedilo:

„Novilho (bikec): kategorije nad ‚E‘ in pod (vključno) ‚P‘ so izključene. Novilha (telica): iste omejitve, kot veljajo za bikca. Vitela (tele): kategorije nad (vključno) E so izključene.“

Spremenjeno besedilo: „Novilho/novilha (bikec/telica): kategorije U, R in O so dovoljene. Druga starostna obdobja: kategorije U, R, O in P so dovoljene.“

9. Sprememba

Sprememba št. 9: Identifikacija „četrtin trupov“ kot dovoljene oblike predstavitve.

Razlog: Obliko predstavitve „četrtina trupa“ je treba dodati kot odziv na trg in njegove spremembe. Proizvod ZOP Carne Mertolenga zapušča klavnice v obliki trupa, polovice trupa ali četrtine trupa.

Izvirno besedilo: „Trupi ali polovice trupov.“

Spremenjeno besedilo: „Trupi, polovice trupov ali četrtine trupov.“

10. Sprememba

Sprememba št. 10: Črtanje sklica na Uredbo Sveta (EGS) št. 1026/91.

Razlog: Črtanje sklicev na zastarelo zakonodajo.

Izvirno besedilo: „Lestvica Skupnosti za razvrščanje trupov se sprejme v skladu z Uredbo Sveta (EGS) št. 1026/91, ob upoštevanju naslednjih omejitev“.

Spremenjeno besedilo: „Dovoljeni so trupi, razvrščeni v naslednje opredeljene kategorije“.

5.2. Dokazilo o poreklu

1. Sprememba

Sprememba št. 11: Črtanje obveznosti, da morajo proizvajalci pripadati skupini in da morajo izvajati zakole samo živali z geografskega območja, ki ustreza ZOP „Carne Mertolenga“.

Razlog: Črtanje določb, ki niso skladne z zakonodajo.

Izvirno besedilo: „Obrati članov proizvajalcev morajo biti znotraj razmejenega območja, ta pogoj pa je potreben, da se lahko pridružijo skupini.“

Spremenjeno besedilo: (črtano).

Izvirno besedilo: „Člani živinorejci se pisno zavezujejo, da bodo izvajali zakole samo živali z zadevnega geografskega območja.“

Spremenjeno besedilo: „Proizvajalci se pisno zavežejo, da bodo k certifikaciji predali samo živali, ki so bile skotene in vzrejene na zadevnem geografskem območju.“

2. Sprememba

Sprememba št. 12: Črtanje zahteve, da se živali identificirajo s tetovažami.

Razlog: Zastarela določba. Za identifikacijo živali, ki izpolnjujejo pogoje za certifikacijo za ZOP Carne Mertolenga, se v rodovniški knjigi trenutno uporabljata dva sistema: dve ušesni znamki s številko SIA (uradna identifikacijska številka) in elektronska identifikacija (v tem primeru samo za odrasle živali). Trenutno veljavna pravila glede identifikacije goveda in ravnanja z njim omogočajo odlično sledljivost porekla živali.

Izvirno besedilo: „Uporaba tetovaž za identifikacijo živali, vnos v register skotitev in rodovniško knjigo, kovinske ušesne znamke (številka ISA), dokumenti o prevozu in skladnost z ustreznimi veljavnimi pravili o pregledih bodo omogočili točno določitev porekla mesa, namenjenega za certifikacijo.“

Spremenjeno besedilo: „Sistem, pri katerem se živali vnesejo v rodovniško knjigo, in skladnost z ustreznimi veljavnimi pravili o pregledih bosta omogočila točno določitev porekla mesa, namenjenega za certifikacijo.“

5.3. Način proizvodnje

1. Sprememba

Sprememba št. 13: Za posodobitev sklica na rodovniško knjigo

Razlog: V skladu s posodobljeno uredbo o rodovniški knjigi za pasmo goveda mertolenga in na podlagi Uredbe (EU) št. 2016/1012 z dne 8. junija 2016 je cilj te spremembe, da se pri specifikaciji proizvoda za ZOP Carne Mertolenga upoštevajo vse živali pasme mertolenga, vnesene v rodovniško knjigo, tudi tiste, ki so bile vnesene v ustanovitveni register, saj niso vnesene v register skotitev.

Izvirno besedilo: „Meso izključno od pasme goveda mertolenga, ki je bilo vneseno v register skotitev.“

Spremenjeno besedilo: „Meso izključno od pasme goveda mertolenga, ki je bilo vneseno v rodovniško knjigo.“

Izvirno besedilo: „Skladno s pravili rodovniške knjige za pasmo goveda mertolenga dejstvo, da je žival vnesena v register skotitev, pomeni, da je bila tetovirana z identifikacijsko številko in da je potomec registriranih staršev.“

Spremenjeno besedilo: „Skladno s pravili rodovniške knjige za pasmo goveda mertolenga dejstvo, da je žival vnesena v register rojstev, pomeni, da je bila tetovirana z identifikacijsko številko in da je potomec registriranih staršev.“

2. Sprememba

Sprememba št. 14: Črtanje določb glede homogenosti partij za zakol.

Razlog: Ta točka se črta zaradi ohranitve skladnosti s predlaganimi spremembami opisa proizvoda, v katerem so bili sklici na težo trupa v posameznem starostnem obdobju črtani.

Izvirno besedilo: „Homogenost partij za zakol. Razpon teže v partijah: 50 kg. Starostni razpon znotraj serij: 4 meseci“.

Spremenjeno besedilo: (črtano).

3. Sprememba

Sprememba št. 15: Posodobitev določb v zvezi s hlajenjem.

Razlog: Zaradi zagotovitve skladnosti z Zakonsko uredbo št. 158/97 je bilo 10-urno obdobje pri 1 °C podaljšano na obdobje 24 ur pri 0–2 °C za zagotovitev, da pregledu po smrti sledi obdobje hlajenja v klavnici za zagotovitev, da temperatura po vsem mesu ne presega 7 °C vzdolž krivulje ohlajevanja, ki zagotavlja stalno zniževanje temperature. Z relativno vlažnostjo in hitrostjo kroženja zraka bi se prav tako morala preprečiti kondenzacija katerega koli dela površine trupa. Za rezanje, izkoščevanje, obrezovanje, narezovanje, embaliranje in pakiranje mora biti temperatura mesa ob začetku postopka med 0 °C in 2 °C. Vakuumsko pakirani kosi in rezine, kocke ali rezine v vakuumskih pakiranjih ali v zaščiteni atmosferi morajo biti hranjeni pri temperaturi med 0 °C in 4 °C. Hlajenje, obdelava in predelava trupov morajo potekati v skladu zlasti s poglavjema V in VII Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora.

Izvirno besedilo: „10 ur pri 1 °C.“

Spremenjeno besedilo: „Trupe je treba ohladiti počasi pri temperaturah med 0 °C in 2 °C v roku 24 ur, da lahko notranje mišične mase pred rezanjem dosežejo temperaturo vsaj 7 °C.“

4. Sprememba

Sprememba št. 16: Posodobitev določb v zvezi z zorenjem.

Razlog: Za zagotovitev visoke mehkosti proizvoda, ki je povezana s potrebami velikih trgovcev, je bil najmanjši časovni interval med zakolom in prodajo potrošniku skrajšan s 4 dni na 3 dni, saj to ne vpliva negativno na kakovost proizvoda, ugodno vpliva na poti trgovanja ter zagotavlja, da se mišične mase po zakolu ohladijo. Celoten proces zorenja, ki se uporablja za meso živali, zajetih v ZOP „Carne Mertolenga“, mora nujno biti skladen s pogoji Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora. Sklic na idealno obdobje zorenja se črta, saj gre za okviren sklic, ki nima regulativnega statusa.

Izvirno besedilo: „Idealno obdobje zorenja za meso je 7 dni pri 1 °C, vendar se lahko ponudi za prodajo potrošniku 4 dni po zakolu.“

Spremenjeno besedilo: „Obdobje zorenja za meso pri temperaturah med 0 °C in 2 °C mora biti najmanj 3 dni od datuma zakola do prodaje potrošniku.“

5. Sprememba

Sprememba št. 17: Posodobitev določb v zvezi z zamrzovanjem.

Razlog: Medtem ko še vedno velja prepoved zamrzovanja/globokega zamrzovanja trupov, polovic trupov in četrtin trupov, je zdaj dovoljeno zamrzovati vakuumsko pakirane kose in druge oblike, saj ta oblika predstavitve omogoča ohranjanje kakovosti proizvoda, ki se ponuja potrošniku, ob izboljšanju poti trgovanja s prožnejšimi datumi veljavnosti in boljšim usklajevanjem s trenutnimi potrebami upravljanja proizvodov.

Izvirno besedilo: „Zamrzovanje je prepovedano.“

Spremenjeno besedilo: „Zamrzovanje / globoko zamrzovanje trupov, polovic trupov ali četrtin trupov je prepovedano. Dovoljeno je za kose, ki so vakuumsko pakirani ali pakirani v drugih oblikah predstavitve.“

6. Sprememba

Sprememba št. 18: Izbris določb o sanitarnih razmerah in veterinarski oskrbi, prepovedanih snoveh, prevozu, klavnicah, zakolu, higieni, rezanju in pakiranju ter drugih določb.

Razlog: Ti vidiki so regulirani v splošni zakonodaji, zato jih ni treba navajati v specifikaciji proizvoda.

Izvirno besedilo:

„Sanitarne razmere in veterinarska oskrba. Dekontaminacijo živali mora opraviti skupina za zaščito zdravja živali za zadevno regijo ali pristojne uradne službe. Veterinarski posegi, predpisani terapevtski posegi in datumi morebitnih takih posegov morajo biti vpisani v posamezen identifikacijski dokument. Za uporabo zdravil je izključno odgovoren lečeči veterinar. V primeru zdravljenja živali, namenjenih za zakol, mora biti evidentirano tudi obdobje karence za odstranitev ostankov zdravil.“

„Prepovedane snovi. V skladu z obstoječo ali prihodnjo nacionalno zakonodajo in zakonodajo skupnosti o uporabi zdravil, zagotovljenih skupaj s krmo ali neposredno, zlasti Zakonske odredbe št. 210/84 ter direktiv Sveta 81/602/EGS in 85/358/EGS in 146/68 [sic], je uporaba prepovedanih snovi prepovedana.“

„Prevoz. V skladu z obstoječo ali prihodnjo nacionalno zakonodajo in zakonodajo Skupnosti o prevozu živih živali je treba upoštevati naslednja pravila: Pri natovarjanju in raztovarjanju ne sme biti nobenega grdega ravnanja; upoštevati je treba najmanjši prostor, ki je nujno potreben za dobrobit živali.“

„Klavnice. Klavnice z dovoljenjem ES ali klavnice, ki so del portugalskega nacionalnega omrežja klavnic.“

„Zakol. Upoštevano mora biti ustrezno obdobje karence za odstranitev ostankov, v skladu z individualno evidenco in poročilom veterinarja. Upoštevani morata biti nacionalna zakonodaja in zakonodaja Skupnosti o zakolu živali za prehrano ljudi.“

„Higiena. Pri predelavi in pripravi mesa je treba upoštevati veljavno nacionalno zakonodajo in zakonodajo Skupnosti.“

„Rezanje in pakiranje. Rezanje mora izvajati specializirano osebje v prostoru, ki je bil ustrezno overjen za ta namen.“

„Druge zahteve, določene v predpisih Skupnosti ali nacionalnih predpisih. Proizvodnja, predelava in trženje mesa morajo biti skladni z veljavno nacionalno zakonodajo in uredbami Skupnosti. Morebitni primeri, ki niso zajeti s to specifikacijo, so urejeni z ustreznimi pravnimi pravili.“

Spremenjeno besedilo: (črtano).

7. Sprememba

Sprememba št. 19: Posodobitev določb o krmi za živali.

Razlog: Zdi se, da trenutna specifikacija proizvoda zaradi nejasnega besedila prepoveduje uporabo nesestavljenih virov živalske krme s sosednjih kmetij, kar ni smiselno. Hkrati se zdi, da ni omejitev glede izvora sestavljene krme, kar prav tako ni smiselno. Smisel te spremembe je pojasniti pravila, ki se uporabljajo za živalsko krmo, zlasti kadar ta izvira zunaj geografskega območja. Ta sprememba pomeni, da bodo proizvajalci zdaj v primeru pomanjkanja krme lahko zagotovili dobrobit živali ali nadaljnjo skladnost s specifikacijami druge kakovosti ali sheme certificiranja (npr. organskega kmetovanja). Izkoristili smo priložnost, da posodobimo besedilo o obveznostih poročanja za nosilce dejavnosti glede na zahteve za uradne preglede v zvezi s tem.

Izvirno besedilo: Reja živali je ekstenzivna z gostoto živali manj kot 1,4 GVŽ/ha. Teleta se odstavijo med starostjo 6 in 9 mesecev. (...) Ekstenzivna reja se po odstavitvi ohranja, pri čemer teleta prejemajo podobno hrano kot njihove matere.“

Spremenjeno besedilo: „Živali se vzrejajo v ekstenzivni reji z gostoto živali manj kot 1,4 GVŽ/ha. Teleta se hranijo z mlekom mater do starosti 6–9 mesecev in se pasejo skupaj z njimi. Ekstenzivna reja se po odstavitvi ohranja, pri čemer teleta prejemajo podobno hrano kot njihove matere.“

Izvirno besedilo: „Krma telet se ob pomanjkanju krme lahko nadomesti s sestavljeno krmo. (...) Dopolnilo: s proizvodi s kmetije ali sestavljeno krmo. Živali se vzgajajo v ekstenzivni reji, pitanje pa lahko temelji na proizvodih, ki izvirajo s kmetije, ali na sestavljeni krmi.“

Spremenjeno besedilo: „Po potrebi se lahko prehrana živali dopolni s proizvodi, ki izvirajo z iste kmetije ali z drugih kmetij ali s sestavljeno krmo. Živali se vzgajajo v ekstenzivni reji, pitanje pa lahko temelji na proizvodih, ki izvirajo z iste kmetije ali z drugih kmetij, ali na sestavljeni krmi.“

Izvirno besedilo: (ne obstaja)

Spremenjeno besedilo: „Če je treba uporabiti živalsko krmo, ki ne izvira z iste kmetije, bi proizvajalci morali prednostno uporabiti živalsko krmo, ki izvira z drugih farm znotraj geografskega območja. Če to ni izvedljivo, se lahko uporabi živalska krma, ki izvira zunaj geografskega območja, dokler ne presega 50 % suhe snovi na letni ravni.“

Izvirno besedilo: „Uporabo sestavljene krme mora odobriti skupina proizvajalcev. To in morebitna dovoljenja, izdana zasebnemu inšpekcijskemu organu, je treba priglasiti, da se uporaba in značilnosti tovrstne krme lahko nadzorujejo.“

Spremenjeno besedilo: „Uporabo krme, ki izvira z drugih kmetij, in sestavljene krme je treba priglasiti nadzornemu organu tako, da se omogoči preverjanje vira, značilnosti in količin, ki so uporabljene ali ki se nameravajo uporabiti.“

8. Sprememba

Sprememba št. 20: Posodobitev določb v zvezi z neustreznostjo proizvoda.

Razlog: Cilj te spremembe je pojasniti določbe glede neustreznosti proizvoda v specifikaciji proizvoda.

Izvirno besedilo: „Neustreznost. Zaščitena označba porekla se ne sme podeliti trupom ali kosom mesa, ki: ne ustrezajo specifikacijam v zvezi s proizvodnjo, predelavo in trženjem, kot so opredeljene v tem dokumentu; so bili med postopkom zakola, krvavenja, evisceracije itd. poškodovani.“

Spremenjeno besedilo: „Neustreznost. Certifikacija se ne sme podeliti mesu, pridobljenemu iz trupov ali kosov, ki so bili poškodovani (med postopkom zakola, krvavenja, evisceracije itd.) do te mere, da je skladnost z zakonodajo ali s to specifikacijo proizvoda ogrožena.“

5.4. Označevanje

1. Sprememba

Sprememba št. 21: Črtanje določb v zvezi z identifikacijo in označevanjem.

Razlog: Ti vidiki so regulirani v splošni zakonodaji, zato jih ni treba navajati v specifikaciji proizvoda.

Izvirno besedilo: „Identifikacija in označevanje. Meso je treba identificirati z žigom, nalepko ali embalažo, ki nosi naslednjo označbo: CARNE MERTOLENGA - D.O. Trupi morajo biti žigosani na različnih točkah na vsaki polovici trupa. Pakirani kosi morajo biti identificirani z nalepkami ali žigosano embalažo. Pladnji za meso in pripravljeno meso morajo biti identificirani z nalepkami. Ime proizvajalca, identiteta in vrsta živali, starost in datum zakola morajo biti hkrati navedeni na individualnem obrazcu. Ta obrazec mora biti med prevozom in trženjem priložen trupom in drugim oblikam predstavitve. Kar zadeva vakuumsko pakirane kose, pladnje za meso ali pripravljeno meso in zgoraj navedene podrobnosti, ki morajo biti vidne na nalepki, je treba hkrati identificirati kos ali kose, vsebovane v zadevnem pakiranju, ter njihovo težo.“

Spremenjeno besedilo: (črtano).

2. Sprememba

Sprememba št. 22: Posodobitev določenih elementov označevanja.

Razlog: Črtanje zastarelih pravnih sklicev in določb, ki so pravno nepotrebni. Črtanje obvezne zahteve po uporabi blagovne znamke in logotipa „Carne Mertolenga“ (uporaba katerih je rezervirana izključno za člane skupine), saj od nobenega nosilca dejavnosti ni mogoče zahtevati, da je član skupine.

Izvirno besedilo: „Označevanje se mora izvajati v skladu z veljavno zakonodajo (zakonska odredba št. 170/92 in ministrski izvedbeni odlok št. 119/93) ter vključevati naslednje podrobnosti: blagovna znamka in logotip: Carne Mertolenga – DO; vrsta proizvoda: [Novilho (bikec)/ Novilha (telica)/ Vitela (tele)]; identifikacija kosa: (ledja, ledvena pečenka itd.); neto teža; datum zakola; ostali elementi, ki štejejo za pomembne. Oznaka ZOP ‚Carne Mertolenga‘, ustrezni simboli in logotipi, uporabljeni na etiketi, ter oglaševanje mesa se lahko uporabijo samo v skladu s pogoji, določenimi v veljavnih uredbah Skupnosti in v zakonodajnem odloku št. 293/93.“

Spremenjeno besedilo: „Ne glede na obliko predstavitve mora biti na etiketi mesa ‚Carne Mertolenga‘: – prikazano eno od naslednjih besedil: ‚CARNE MERTOLENGA – DENOMINAÇÃO DE ORIGEM PROTEGIDA‘ [CARNE MERTOLENGA – ZAŠČITENA OZNAČBA POREKLA] ali ‚CARNE MERTOLENGA DOP‘ [ZOP CARNE MERTOLENGA]; – opredeliti se mora tudi nadzorni organ.“

5.5. Drugo

1. Sprememba

Sprememba št. 23: Črtanje določb v zvezi s trženjem proizvoda.

Razlog: Črtanje določb, ki so nepotrebne ali niso v skladu z zakonodajo.

Izvirno besedilo „Trženje. Sprejeto vrsto trženja mora opredeliti družba Mertolenga, Lda., in ima lahko naslednje oblike: neposredna prodaja, ki jo izvaja družba Mertocar, Lda.; prodaja, ki jo izvajajo druge gospodarske družbe in je urejena s protokolom. V protokolih, podpisanih z drugimi gospodarskimi družbami, morajo biti opredeljena pravila glede predstavitve, skladiščenja in prodaje proizvodov v skladu s to specifikacijo proizvoda.“

Spremenjeno besedilo: (črtano).

2. Sprememba

Sprememba št. 24: Posodobitev informacij o inšpekcijskem organu (točka 7 specifikacije proizvoda)

Razlog: Ta sprememba je upravičena z dejstvom, da je pristojni organ imenoval drug subjekt kot organ za nadzor in certificiranje mesa „Carne Mertolenga“.

Pri predlogu te spremembe je bilo upoštevanih več dejavnikov.

Kot prvo lahko informacije o nadzornem organu hitro zastarijo (zaradi odvzema imenovanja, izgube akreditacije, spremembe naslova itd.).

Drugič, to poglavje v specifikaciji proizvoda nima regulativnega statusa. Skladno z veljavno zakonodajo o uradnih pregledih ta proizvod pregleduje nadzorni organ, ki mu pristojni organ podeli to odgovornost, ne glede na to, kaj je o tem zapisano v specifikaciji proizvoda. Ker to poglavje po naravi ni regulativno, je njegovo posodabljanje za proizvajalce manj pomembno, zato navadno zahtevajo njegovo posodobitev šele, ko je to potrebno tudi za spremembo drugih vidikov specifikacije proizvoda. Kadar torej to poglavje zastari, navadno dolgo časa ostane neposodobljeno. Dejansko je besedilo o nadzornem organu v trenutni specifikaciji proizvoda že več kot osemnajst let zastarelo, pri čemer proizvajalci niso čutili potrebe, da bi zahtevali posodobitev (ker se je proizvod še naprej pregledoval pod pogoji iz veljavne zakonodaje).

Tretjič, predložitev vloge za spremembo specifikacije proizvoda navadno povzroči skupini in proizvajalcem določene stroške (vložen čas, razporeditev človeških virov, izdatki za komuniciranje, porabljeni viri itd.). Ti stroški morajo ostati minimalni, zato za skupino in proizvajalce ne bi smeli nastati vsakič, ko se spremeni ime organa ali naslov nadzornega organa.

Nazadnje je Evropska komisija tista, ki javno objavi imena in naslove ustreznih nadzornih in drugih organov, države članice pa so dolžne zagotoviti, da so te informacije vselej ažurne.

Sami torej razumemo, da je bolje vključiti sklic na mesto, kjer je mogoče najti ime in naslov nadzornega organa, saj to omogoča skladnost s pogoji člena 7 Uredbe (EU) št. 1151/2012 in zagotavlja, da so informacije o nadzornem organu ažurne.

Izvirno besedilo: „Družba Associação de Criadores de Bovinos Mertolengos [Združenje rejcev goveda mertolenga], s sedežem na naslovu Lg. Alexandre Herculano, št.o8, v Évori, se predlaga kot zaseben inšpekcijski in certifikacijski organ. To združenje je odgovorno za rodovniško knjigo pasme mertolenga, kar pomeni, da bo lahko hitro in zanesljivo ugotovilo poreklo trupov, ki jih je treba certificirati. Združenje ima kvalificirano osebje in pomožne vire, ki so potrebni za izvajanje zahtevanih pregledov.“

Spremenjeno besedilo: „Pristojni organ za izvajanje uradnega nadzora za preverjanje skladnosti s pravnimi zahtevami sheme ZGO je Generalni direktorat za kmetijstvo in razvoj podeželja [Direção-Geral de Agricultura e Desenvolvimento Rural – DGADR], z registriranim sedežem na naslovu Av. Afonso Costa, št.o3, 1949-002 Lizbona. Certifikacijski pregled opravi imenovani nadzorni organ.“

3. Sprememba

Sprememba št. 25: Črtanje določb o nepravilnostih in pritožbi.

Razlog: Črtanje določb v zvezi z uporabo sankcij. Za opredelitev sankcij je odgovoren pristojni organ, zato ne bi smele biti vključene v specifikacijo proizvoda.

Izvirno besedilo: „Nepravilnosti. Neskladnost s pravili iz specifikacije proizvoda za ZOP „Carne Mertolenga“ ima lahko za posledico: 1. pisno opozorilo; 2. začasno prepoved delovanja proizvajalca kršitelja; 3. prepoved uporabe certifikacije. Uprava družbe MERTOCAR, Lda., bo po zaslišanju vpletenih strank odgovorna za oceno neskladnosti in njeno resnost. Odločitev bo temeljila na resnosti ugotovljene nepravilnosti, upoštevale pa se bodo tudi ponovljene kršitve. Zapisnik bo sporočen zasebnemu inšpekcijskemu organu.

Spremenjeno besedilo: (črtano).

Izvirno besedilo: „Pritožba. Pri vsaki pritožbi zoper kazen, o kateri odloči družba MERTOCAR, Lda., je treba upoštevati naslednji vrstni red predložitve: Uprava; Generalna skupščina; IMAIAA (Inštitut za kmetijske trge in kmetijsko-živilski sektor)“

Spremenjeno besedilo: (črtano).

4. Sprememba

Sprememba št. 26: Zamenjava izraza „sredi stoletja“ z izrazom „sredi dvajsetega stoletja“ (spremembe besedila – točka 6 specifikacije proizvoda)

Razlog: Sklic na dvajseto stoletje je bil v besedilo dodan, ker je bila specifikacija pripravljena v 90. letih dvajsetega stoletja, zdaj pa smo v enaindvajsetem stoletju.

Izvirno besedilo: „Od tam se je sredi stoletja razširila po celotnih regijah Alentejo in Ribatejo.“

Spremenjeno besedilo: „Od tam se je sredi dvajsetega stoletja razširila po celotnih regijah Alentejo in Ribatejo.“

5. Sprememba

Sprememba št. 27: Črtanje odstavka.

Razlog: Ta odstavek ni potreben. Črta se, ker se ne sklada s preostalim besedilom.

Izvirno besedilo: „Trenutno in na podlagi obsežnega nabora uporabnih raziskav je produktivnost goveda mertolenga treba priporočiti. V primerjavi z drugimi portugalskimi pasmami velja za najboljšo pasmo goveda za ekstenzivno rejo, zato je bila posodobljena in vključena v vsebino nove skupne kmetijske politike.“

Spremenjeno besedilo: (črtano).

ENOTNI DOKUMENT

„Carne Mertolenga“

EU št.: PDO-PT-0212-AM01 – 1. marec 2018

ZOP (X) ZGO ( )

1. Ime [ZOP ali ZGO]

„Carne Mertolenga“

2. Država članica ali tretja država

Portugalska

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Meso živali pasme mertolenga, ki so bile vnesene v register skotitev ter so mladiči bika in krave, ki sta bila vnesena v rodovniško knjigo pasme goveda mertolenga.

Starostna obdobja:

„Vitela“ (tele) – živali, ki so ob zakolu stare nad 6 mesecev in največ 10 mesecev.

„Vitelão“ (enoletno tele) – živali, ki so ob zakolu stare nad 10 mesecev in največ 15 mesecev.

„Novilho/novilha“ (bikec/telica) – živali, ki so ob zakolu stare nad 15 mesecev in največ 30 mesecev.

Trupi živali različnih starostnih obdobij so prav tako upravičeni do certificiranja.

Dovoljena razvrstitev trupov:

Mesnatost: V starostnem obdobju bikca/telice so dovoljene kategorije U, R in O. V drugih starostnih obdobjih so dovoljene kategorije U, R, O in P.

Maščobe: Biti mora trdno in ne vodeno, barva pa sega od bele do rumene. Trupi iz kategorije 4 se lahko certificirajo le ob zakolu. Trupi iz kategorije 5 so izključeni.

Barva: Temnorožnata do temnordeča.

pH: manj kot 6.

3.3. Krma (samo za proizvode živalskega izvora) in surovine (samo za predelane proizvode)

Živali se vzrejajo v ekstenzivni reji z gostoto živali manj kot 1,4 GVŽ/ha.

Teleta se hranijo z mlekom mater do starosti 6–9 mesecev in se pasejo skupaj z njimi. Ekstenzivna reja se po odstavitvi ohranja, pri čemer teleta prejemajo podobno hrano kot njihove matere.

Črede se na splošno pasejo na pašnikih (naravnih ali izboljšanih), njihovo prehrano pa sestavljajo še slama, seno/silaža, otava in želod. Po potrebi se lahko prehrana živali dopolni s proizvodi, ki izvirajo z iste kmetije ali z drugih kmetij ali s sestavljeno krmo.

Živali se vzgajajo v ekstenzivni reji, pitanje pa lahko temelji na proizvodih, ki izvirajo z iste kmetije ali z drugih kmetij, ali na sestavljeni krmi.

Če je treba uporabiti krmo, ki ne izvira s kmetije, da se na primer zagotovi nadaljnja dobrobit živali ali redna skladnost s specifikacijami druge kakovosti (kot je organska proizvodnja) ali shemo certificiranja, naj proizvajalci raje uporabijo krmo z drugih kmetij znotraj geografskega območja. Če to ni izvedljivo, se lahko uporabi živalska krma, ki izvira zunaj geografskega območja, dokler ne presega 50 % suhe snovi na letni ravni, in pod pogojem, da se vpliva na bistvene značilnosti mesa, kot so opredeljene v opisu proizvoda.

3.4. Posebne faze proizvodnje, ki jih je treba izvajati na opredeljenem geografskem območju

Skotitev, vzreja in zakol.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Meso „Carne Mertolenga“ se lahko za prodajo predstavi v obliki trupa, polovice trupa, četrtine trupa ali kot vakuumsko pakirani kosi, pladnji ali pripravljeno meso. Zamrzovanje/globoko zamrzovanje trupov, polovic trupov ali četrtin trupov je prepovedano. Dovoljeno je za kose, ki so vakuumsko pakirani ali pakirani v drugih oblikah predstavitve.

3.6. Posebna pravila za označevanje proizvoda, za katerega se uporablja registrirano ime

Ne glede na obliko prikaza mora biti na mesu „Carne Mertolenga“:

— prikazano eno od naslednjih besedil: „Carne Mertolenga – Denominação de Origem Protegida“ [Carne Mertolenga – Zaščitena označba porekla] ali „Carne Mertolenga DOP“ [ZOP Carne Mertolenga ];

— opredeliti se mora tudi nadzorni organ.

4. Jedrnata opredelitev geografskega območja

Okrožja Portalegre, Santarém, Évora, Beja in Setúbal.

5. Povezava z geografskim območjem

Za geografsko območje „Carne Mertolenga“ je značilno sredozemsko podnebje, pri čemer letna količina padavin znaša med 450 in 800 l/m2, koncentrirana pa je večinoma jeseni in pozimi. Poletja so vroča in suha. Prav zaradi teh podnebnih pogojev na tem območju prevladujejo ekstenzivne živinorejske kmetije, na večini katerih so nasadi hrastov plutovcev in črnike.

Ti pogoji so v regiji spodbudili razvoj pasme goveda mertolenga, ki je znano po svoji prilagodljivosti, dolgoživosti in obilnosti. Omeniti je treba tudi njegovo visoko stopnjo rodnosti, reproduktivno dolgoživost in sposobnost, da tudi iz najbolj grobe krme proizvedejo meso visoke kakovosti. Ta pasma naj bi izvirala iz štirih krajev: iz občine Barrancos ter najrevnejših območij Serpa in Beja, Vale do Sado in Vale do Sorraia. V daljni preteklosti se je izraz „mertolengo“ uporabljal za opis vrste goveda, ki je bilo zelo primerno zaradi svoje majhne rasti in prilagodljivosti na trdo zemljo območij Mértola in Alcoutim, katerih teren je hribovit in dokaj valovit, krma pa omejena. S teh območij se je pasma razširila po celotnih regijah Alentejo in Ribatejo.

To govedo se prehranjuje s krmo z naravnih ali izboljšanih pašnikov, želodov in strnišč žitaric. Druge vrste krme se navadno uporabljajo samo v primerih skrajnega pomanjkanja krme. Ker je krme dovolj le spomladi in ker je skoraj vedno kakovostno pomanjkljiva, je izjemni način, s katerim se to govedo prilagodi na pogosta pomanjkanja, ključnega pomena za njegovo preživetje na območju proizvodnje. V nekaterih primerih velja za edino možno izbiro živine.

Pogoji v območju proizvodnje pomenijo, da reja živali poteka v ekstenzivnem sistemu (gostota živali je manjša od 1,4 GVŽ/ha) z izkoriščanjem nasadov črnike, ki so za območje značilni. V takem sistemu proizvodnje se skupaj z značilnostmi same pasme vzredijo živali, ki so manjše do srednje velikosti, s trupi, ki so ob zakolu za njihovo starosti razmeroma lahki in nimajo veliko notranje ali zunanje maščobe. Ti trupi so sorazmerno majhne velikosti, njihova maščoba pa je trdna in ni vodena. Njihova barva sega od bele do rumene, barva mesa pa od temnorožnate do temnordeče.

Sklic na objavo specifikacije

(drugi pododstavek člena 6(1) te uredbe)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) UL L 343, 14.12.2012, str. 1.